钦定古今图书集成/明伦汇编/宫闱典/第118卷 > 钱贵
## 钦定古今图书集成/明伦汇编/宫闱典/第118卷 > 钱贵

按《明外史外戚传》：“贵，海州人，英宗睿皇后父也。祖整，
从成祖起兵，为燕山护卫副千户。父通嗣职，官至金
吾右卫指挥使。贵嗣祖职，数从成祖、宣宗北征，屡迁
都指挥佥事。正统七年，后将正位中宫，擢贵中府都
督同知。英宗数欲封之，后辄逊谢，故后外家独不获
封。贵卒，长子钦为锦衣卫指挥使，与弟锺俱殁于土”
《木。钦》无子，锺遗腹子雄为之后。年幼，以父锦衣故，秩
予优给。天顺改元，擢本卫都指挥使。贵妻陈氏，后生
母也，诉贵弟礼欺雄孤弱，使酒忿詈，乞敕归南京守
祖墓，毋使为国戚玷。诏锦衣卫执问之。雄寻擢都督
同知。成化时，后崩。宪宗优生母外家周氏而薄钱氏，
故后家亦不获封。雄卒，子承宗亦屡官锦衣都指挥
使。弘治二年四月，承宗祖母王氏援宪宗外家王氏
例请封。吏部为覆请，乃封承宗安昌伯，世袭。先是，勋
臣庄田，命有司代收其税。至是，王氏乞自收，乃命通
行府州县，愿自收者听，而禁管庄者横肆。嘉靖五年，
承宗卒，谥荣僖。子维坼嗣，寻卒。承宗母请以庶长子
维垣嗣，诏授锦衣卫指挥使。已，又请嗣伯爵。世宗以
外戚世封非祖制，下廷臣议。八年十月上议曰：“祖宗
之制，非军功不封。洪熙时，都督张昶始以外戚封彭
城伯，其弟昇亦以都督乞封惠安伯，外戚之封自此
始。其后，侯孙忠、周寿、王源，伯周彧、王清、王濬皆援张
昶例。又其后，伯钱承宗，公张鹤龄复援王源例循习。
今至”有一门而并公侯者，有一时而并侯伯者，有兄
弟三人而并三侯伯者。爵赏无章，岁糜厚禄。曩“开国
靖难之勋，封者不满五十人，未几罢去者十有九人，
后虽收录，不过指挥。彼托属掖廷，一门数贵而传袭
三四世，不已逾分乎？”臣等谨议，魏、定二公，虽系戚里，
实佐命元勋。彭城、惠安二伯，即以恩泽封，而军功参
半。其馀外戚恩封袭者，宜终其身，毋得请袭。有出特
恩一时宠锡者，量授指挥千百户之职，终其身。有妄
引洪熙以后例上请者，听吏部、科道官纠弹，置之重
典，以为贪冒不知止者之戒。世宗俞其议，命魏定、彭
城、惠安袭封如故，馀止终本身，著为令。维垣遂不得
袭，以锦衣终。